钦定古今图书集成/历象汇编/岁功典/第043卷 > 表夏八首 元稹
## 钦定古今图书集成/历象汇编/岁功典/第043卷 > 表夏八首 元稹

“‘夏风多暖暖，树木有繁阴。新笋紫长短，早樱红浅深。
烟花云幕重，榴艳朝景侵。华实各自好，讵云芳意沈，
初日满阶前，轻风动帘影。旬时得休浣，高卧阅清景。
僮儿拂巾箱，鸦轧深林井。心到物自闲，何劳远箕颍。
江瘴炎夏早，蒸腾信难度。今宵好风月，独此荒庭趣。
露叶倾暗光，流星委馀素。但恐清夜徂，讵悲朝景暮’。
孟月夏犹浅，奇云未成峰，度霞红漠漠，压浪白溶溶，
玉委有馀润，飚驰无去踪，何如捧云雨，喷毒随蛟龙，
流芳递炎景，繁英尽寥落。公署香满庭，晴霞覆阑药，
裁红起高焰，缀绿排新萼。凭此遣幽怀，非言念将谑。
红丝散芳树，旋转光风急，烟泛被笼香，露浓妆面湿。
佳人不在此，恨望阶前立。”忽厌夏景长，今春行已及。
百舌渐吞声，黄莺正娇小。云鸿方警夜，笼鸡已鸣晓。
当时客目适，运去谁能矫。莫厌夏虫多，蜩螗定相扰。
西山夏雪消，江势东南泻。风波高若天，滟滪低于马。
正被黄牛旋，难期白帝下。我在平地行，翻忧济川者。